ΓΡΑΠΤΗ ΕΡΩΤΗΣΗ P-1899/96 υποβολή: MaLou Lindholm (V) προς την Επιτροπή (5 Iουλίου 1996)

Θέμα: Πυρηνικό υλικό

Ως βάση για τις διαπραγματεύσεις με τις ΗΠΑ στο πλαίσιο της συμφωνίας ΗΠΑ-ΕΥΡΑΤΟΜ η Επιτροπή είχε το να μην απαιτείται εκ των προτέρων έγκριση κατόπιν συναινέσεως. Ποία είναι η άποψη της Επιτροπής αναφορικά με τη δέσμευση της Γαλλίας να μην μεταφέρει εκ νέου ρωσικό ουράνιο υψηλού βαθμού εμπλουτισμού άνευ εκ των προτέρων αδείας;

Δεδομένων των διατάξεων του άρθρου 52 της Συνθήκης ΕΥΡΑΤΟΜ, σύμφωνα με τις οποίες η Ευρωπαϊκή Κοινότητα είναι ο επίσημος ιδιοκτήτης παντός πυρηνικού υλικού για μη στρατιωτικούς σκοπούς εντός της Κοινότητας, πιστεύει η Επιτροπή ότι η συμφωνία παραβιάζει τη Συνθήκη ΕΥΡΑΤΟΜ;

Δύναται η Επιτροπή να επιβεβαιώσει ότι υποστηρίζει τη συνέχιση της λειτουργίας της μονάδας ερευνητικού αντιδραστήρα επανεπεξεργασίας στο Dounreay και τούτο παρά τις ανησυχίες των κυβερνήσεων κρατών εντός και εκτός της ΕΕ για τις συνέπειες που έχουν στο περιβάλλον οι εκροές ραδιενεργών ουσιών από τη μονάδα του Dounreay;

Απάντηση του κ. Παπουτσή εξ ονόματος της Επιτροπής (31 Ιουλίου 1996)

1. Η συμφωνία μεταξύ της Ευρατόμ και των Ηνωμένων Πολιτειών που ετέθη σε ισχύ τον Απρίλιο του 1996 περιλαμβάνει ορισμένες διατάξεις αμοιβαίας συναίνεσης. Αυτές αφορούν, λόγου χάριν, την επανεξαγωγή, εκτός του εδάφους της Κοινότητας και των Ηνωμένων Πολιτειών, πυρηνικού υλικού, συμπεριλαμβανομένου ουρανίου υψηλού εμπλουτισμού (ΟΥΕ), όταν το υλικό αυτό εμπίπτει στις διατάξεις της συμφωνίας.

2. Οι γαλλικές αρχές αποτάνθηκαν στην Επιτροπή, σύμφωνα με το άρθρο 103 της συνθήκης Ευρατόμ όσον αφορά τα σχέδια συμφωνίας μεταξύ της Γαλλίας και της Ρωσσίας που διαλαμβάνει τον εφοδιασμό σε ΟΥΕ. Η Επιτροπή αποφάνθηκε ότι το σχέδιο δεν περιείχε ρήτρες που εμποδίζουν την εφαρμογή της συνθήκης Ευρατόμ, και έτσι η συμφωνία μεταξύ της Γαλλίας και της Ρωσίας υπεγράφη τον Απρίλιο του 1996.

3. Εφιστάται η προσοχή του Αξιότιμου Μέλους του Κοινοβουλίου στο γεγονός ότι οι καλούμενες κατευθυντήριες γραμμές του Λονδίνου για τις πυρηνικές μεταβιβάσεις (οι οποίες είναι γνωστές ως έγγραφο INFCIRC 254, Μέρος Ι του Διεθνούς Οργανισμού Ατομικής Ενεργείας) τις οποίες προσυπέγραψαν 34 κράτη, συμπεριλαμβανομένων όλων των κρατών μελών, της Ρωσσίας και των Ηνωμένων Πολιτειών, περιέχουν διατάξεις για την επανεξαγωγή ΟΥΕ.

4. Σε μια δήλωση κοινής πολιτικής, του Νοεμβρίου του 1984 (γνωστής ως έγγραφο INFCIRC 322 του ΔΟΑΕ) σχετικά με την εκ μέρους των κρατών μελών υιοθέτηση των εν λόγω κατευθυντηρίων γραμμών, θεσπίστηκαν περαιτέρω ρυθμίσεις σχετικά με τις μεταβιβάσεις ουρανίου υψηλού εμπλουτισμού μεταξύ των κρατών μελών.

5. Η λειτουργία του κέντρου του Dounreay αποτελεί αρμοδιότητα του Ηνωμένου Βασιλείου. Οι απορρίψεις ελέγχονται βάσει αδείας που εξεδόθη δυνάμει της Περί Ραδιενεργών Ουσιών Πράξεως του Ηνωμένου Βασιλείου. Μολονότι οι όροι της εν λόγω αδείας επανεξετάζονται, δεν αναμένεται η αύξηση των επιτρεπομένων ορίων απόρριψης υγρών αποβλήτων από το κέντρο. Όσον αφορά τις εκπομπές αερίων από το κέντρο, οι φορείς εκμετάλλευσης ζήτησαν την αύξηση των επιτρεπομένων εκπομπών krypton 85. Δεν είναι γνωστό το κατά πόσον το αίτημα θα γίνει δεκτό ή όχι.

6. Εναπόκειται στην Επιτροπή να εξασφαλίσει ότι τα κράτη μέλη συμμορφώνονται με τους όρους των βασικών προτύπων ασφαλείας (οδηγία του Συμβουλίου της 15ης Ιουλίου 1980 ((ΕΕ αριθ. L 246, 17.9.1980. ))). Η Επιτροπή δεν έχει ενδείξεις ότι το Ηνωμένο Βασίλειο δεν πληροί τις υποχρεώσεις που υπέχει βάσει της εν λόγω οδηγίας, όσον αφορά τις απορρίψεις από το κέντρο Dounreay.